Луис де Леон
Възнесение

Превод от испански: Александър Муратов, Атанас Далчев, 1978

chitanka.info

Пастирю свят, какво направи?

Ти в тая мрачна горестна долина

си стадото само остави

и през въздушната пустиня

за своя вековечен дом замина.

Следовниците ти избрани,

преди блажени, днеска натъжени,

които учи и отхрани,

те при кого, от теб лишени,

ще идат, за да бъдат утешени?

До днес лицето твое дивно

що им е съзерцавало окото,

какво не ще им е противно?

Привикнало на твойта кротост,

за друго глухо ще им е ухото.

Кой яростта на океана

ще умири? Кой в дивата природа

ще обуздае урагана?

Без теб коя звезда от свода

към пристан ще насочва ветрохода?

О, облак, пълен с завист още

по тая радост, ти не съжаляваш?

Къде отиваш бърз и мощен?

О, как богат ти отлетяваш!

О, колко бедни, слепи ни оставяш!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.